Document ID: 32014R1257

UREDBA KOMISIJE (EU) št. 1257/2014
z dne 24. novembra 2014
o spremembi Uredbe (ES) št. 2003/2003 Evropskega parlamenta in Sveta o gnojilih zaradi prilagoditve prilog I in IV
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 2003/2003 Evropskega parlamenta in Sveta z dne 13. oktobra 2003 o gnojilih (1) in zlasti člena 31(1) in (3) Uredbe,
ob upoštevanju naslednjega:
(1)
naravne kalijeve soli so snovi, ki se z rudarjenjem pridobivajo iz naravnih virov. Za take naravne proizvode so bile v skladu z dobro industrijsko prakso določene zahteve glede najmanjše vsebnosti hranil, in sicer v vnosu št. 1 v preglednici A.3 iz Priloge I k Uredbi (ES) št. 2003/2003. Vendar, kadar se vsebnost kalija v rudi naravno zmanjšuje, se proizvajalci soočajo z vedno večjimi težavami pri izpolnjevanju sedanjih mejnih vrednosti, zaradi česar je ogrožena neprekinjena dobava gnojil, ki se pridobivajo iz naravnih kalijevih soli, poklicnim kmetom. Zato bi bilo treba te mejne vrednosti nekoliko zmanjšati s spremembo vnosa št. 1 v preglednici A.3 navedene priloge, da se proizvajalcem omogoči nadaljnje trženje svojih proizvodov kot „gnojila ES“. Ta sprememba upošteva, da revidirane, malo nižje mejne vrednosti prav tako omogočajo učinkovito gnojenje, in se lahko šteje za tehnični napredek v skladu s členom 31(3) Uredbe (ES) št. 2003/2003.
(2)
3,4-dimetil-1H-pirazol fosfat (v nadaljnjem besedilu: DMPP) je inhibitor nitrifikacije, ki je primeren za uporabo z običajnimi dušikovimi gnojili (trdnimi ali tekočimi). DMPP zmanjšuje tveganje izgube dušika v zemljo in ozračje ter tako izboljšuje učinkovitost rabe dušika.
(3)
Reakcijska zmes med N-butil tiofosfornim triamidom in N-propil tiofosfornim triamidom (v nadaljnjem besedilu: NBPT/NPPT) je inhibitor ureaze. NBPT/NPPT zmanjšuje tveganje izgube dušika v obliki emisij amoniaka po uporabi gnojil, ki vsebujejo ureo, in zato povečuje učinkovitost rabe dušika.
(4)
Da bi bila DMPP in NBPT/NPPT širše dostopna kmetom po vsej Uniji, bi ju bilo treba dodati na sezname odobrenih inhibitorjev nitrifikacije in ureaze v Prilogi I k Uredbi (ES) št. 2003/2003 v skladu s členom 31(1) Uredbe (ES) št. 2003/2003.
(5)
Enostavna trdna ali tekoča ureaformaldehidna gnojila ter gnojila NPK, NP in NK, ki vsebujejo ureaformaldehid, so navedena kot tipi gnojil v Prilogi I k Uredbi (ES) št. 2003/2003. Čeprav so ureaformaldehidni kondenzati stabilni v raztopini in suspenziji, tekoča gnojila NPK, NP in NK, ki vsebujejo ureaformaldehid, še niso vključena na seznam v Prilogi I k Uredbi (ES) št. 2003/2003 kot ločen tip proizvoda. Ker je zanimanje za trženje tekočih gnojil NPK, NP in NK, ki vsebujejo določeno količino ureaformaldehida kot vira dušika, vedno večje, bi bilo treba dovoliti uporabo ureaformaldehida pri pripravi tekočih gnojil NPK, NP in NK. V preglednico C.2 v Prilogi I k navedeni uredbi bi bilo zato treba vključiti šest novih tipskih oznak.
(6)
Poleg vključitve DMPP in NBPT/NPPT v Prilogo I k Uredbi (ES) št. 2003/2003 bi bilo treba v Prilogo IV k navedeni uredbi dodati analitske metode za uporabo pri uradnem nadzoru navedenih gnojil.
(7)
Uredbo (ES) št. 2003/2003 bi bilo zato treba ustrezno spremeniti.
(8)
Za zagotovitev, da Evropski odbor za standardizacijo metodo za analizo NBPT/NPPT, ki je zdaj v postopku potrditve, objavi pred dodatkom NBPT/NPPT v Prilogo I k Uredbi (ES) št. 2003/2003 in nove analitske metode za to vrsto gnojila v Prilogo IV k navedeni uredbi, bi bilo treba odložiti začetek uporabe navedenih sprememb.
(9)
Ukrepi, predvideni s to uredbo, so v skladu z mnenjem odbora, ustanovljenega v skladu s členom 32 Uredbe (ES) št. 2003/2003 -
SPREJELA NASLEDNJO UREDBO:
Člen 1
Spremembe
Uredba (ES) št. 2003/2003 se spremeni:
1.
Priloga I se spremeni v skladu s Prilogo I k tej uredbi.
2.
Priloga IV se spremeni v skladu s Prilogo II k tej uredbi.
Člen 2
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Točka 4 v Prilogi I in točka 2 v Prilogi II se uporabljata od 1. januarja 2016.
Ta uredba je v celoti zavezujoča in se neposredno uporablja v vseh državah članicah.
V Bruslju, 24. novembra 2014

Labels: 3
14
1
6